Maklike keto by Krisjans - Art And Entertainment - Windhoek Express
Thursday, September 24th, 2020 23:29:45
12 February 2020 | Art and Entertainment
Hulle sap opsies is uit die boeke. Foto's: Yolanda Nel
Krisjans se hoender pesto slaai lyk dalk baie gesond, maar dit is 'n ware wenner, sonder die skuldgevoel.
Yolanda Nel Dit is net voor 13:00 en die tekort aan parkeerplek is 'n aanduiding dat die middagete-uur aangebreek het.
Ek maak myself gemaklik by een van die tafels en is bly ek het nog 'n oop plekkie gekry. Ek maak ook 'n kopnota dat ek volgende keer vroeër moet kom as ek plek by Krisjans wil hê. Terwyl ek wag vir my gaste om op te daag, gaan ek solank deur die spyskaart.
Dit is warm en hulle selfgemaakte sap lyk na 'n wenner. My kollega het pas begin keto en sommer vinnig vind ons iets op die spyskaart: Hoender pesto slaai vir ons albei. Dit vat nie lank voor die kos voor ons neergesit word nie en van die ander restaurantgangers draai hulle koppe na ons kant toe om te sien, want die geur van pesto hoender agtervolg die disse.
Die slaai is netjies uitgepak: Tamaties, olywe, hoender repies – alles op hulle plek. My mond water sommer weer. Die sap in hierdie hitte bring ook lafenis.
Die atmosfeer is rustig en daar is 'n verskeidenheid kliënte. 'n Paar besigheidsmense eet ietsie so tussen 'n vergadering, 'n student sit gemaklik met 'n beker koffie en lees koerant, terwyl 'n groep vriendinne heerlik oor 'n sny koek gesels.
As jy in die rondte is, gaan maak gerus 'n draai op die hoek van Jan Jonker- en Sam Nujoma-rylaan. En onthou, hulle bied ook spesiaal vir Valentynsdag "borrels" saam met jou ontbyt. Toe man, bederf jou geliefde!